Document ID: 32005R0092

KOMMISSIONENS FORORDNING (EF) Nr. 92/2005
af 19. januar 2005
om gennemførelse af Europa-Parlamentets og Rådets forordning (EF) nr. 1774/2002 for så vidt angår fremgangsmåder ved bortskaffelse eller anvendelse af animalske biprodukter og om ændring af bilag VI hertil for så vidt angår omdannelse til biogas og forarbejdning af afsmeltet fedt
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 4, stk. 2, litra e), artikel 5, stk. 2, litra g), artikel 6, stk. 2, litra i), og artikel 32, stk. 1, og
ud fra følgende betragtninger:
(1)
I forordning (EF) nr. 1774/2002 er der fastsat bestemmelser om fremgangsmåder ved bortskaffelse og anvendelse af animalske biprodukter. Det fastsættes endvidere, at der kan godkendes yderligere fremgangsmåder ved bortskaffelse eller anvendelse af animalske biprodukter efter høring af den relevante videnskabelige komité.
(2)
Den Videnskabelige Styringskomité afgav den 10.-11. april 2003 udtalelse om seks alternative forarbejdningsmetoder med henblik på sikker behandling og bortskaffelse af animalske biprodukter. Ifølge udtalelsen betragtes fem processer på visse betingelser som sikre i forbindelse med bortskaffelse og/eller anvendelse af kategori 2- og 3-materiale.
(3)
Den Videnskabelige Styringskomité afgav den 10.-11. april 2003 en endelig udtalelse og rapport om behandling af dyreaffald ved hjælp af alkalisk hydrolyse ved høj temperatur og højt tryk, idet den udstak retningslinjer for mulighederne for at anvende alkalisk hydrolyse og for heraf følgende risici ved bortskaffelse af kategori 1-, 2- og 3-materiale.
(4)
Den Europæiske Fødevaresikkerhedsautoritet (EFSA) afgav den 26.-27. november 2003 udtalelse om processen biogasproduktion efter højtrykshydrolyse (HPHB), idet den udstak retningslinjer for mulighederne for at anvende denne proces og for heraf følgende risici ved bortskaffelse af kategori 1-materiale.
(5)
I tråd med udtalelserne fra Den Videnskabelige Styringskomité er der derfor fem processer, der kan godkendes som alternative fremgangsmåder ved bortskaffelse og/eller anvendelse af animalske biprodukter, ud over de forarbejdningsmetoder, der i forvejen er fastsat i forordning (EF) nr. 1774/2002. Der bør endvidere fastsættes betingelser for anvendelse af de pågældende processer.
(6)
Kommissionen har anmodet nogle af dem, der har ansøgt om godkendelse af processerne, om at fremlægge yderligere oplysninger om sikkerheden ved deres processer ved behandling og bortskaffelse af kategori 1-materiale. Oplysningerne skal sendes videre til Den Europæiske Fødevaresikkerhedsautoritet med henblik på senere evaluering.
(7)
Indtil evalueringen er gennemført, og da talg ifølge den Videnskabelige Styringskomités aktuelle udtalelser er sikker for så vidt angår TSE, navnlig hvis den er kogt under tryk og filtreret med henblik på at fjerne uopløselige urenheder, bør en af de processer, hvor animalsk fedt forarbejdes til biodiesel, også - på strenge betingelser - godkendes til behandling og bortskaffelse af det meste kategori 1-materiale bortset fra det mest risikobehæftede. I så fald bør det gøres klart, at behandlingen og bortskaffelsen kan omfatte udnyttelse af bioenergi.
(8)
Sådanne alternative fremgangsmåder bør godkendes og anvendes, uden dog at anden gældende EU-lovgivning, navnlig på miljøområdet, tilsidesættes, og de driftsbetingelser, der fastsættes i denne forordning, bør derfor, når det er relevant, gennemføres i henhold til artikel 6, stk. 4, i Europa-Parlamentets og Rådets direktiv 2000/76/EF af 4. december 2000 om forbrænding af affald (2).
(9)
Som en overvågningsforanstaltning som supplement til den regelmæssige overvågning af forarbejdningsparametre bør effektiviteten tillige med den dyresundhedsmæssige og folkesundhedsmæssige sikkerhed ved processer, som er godkendt til behandling af animalske biprodukter, der er kategori 1-materiale, dokumenteres over for de kompetente myndigheder ved test i et pilotanlæg i de første to år efter, at processen er taget i brug i de enkelte berørte medlemsstater.
(10)
Kapitel II og III i bilag VI til forordning (EF) nr. 1774/2002 bør ændres som følge af godkendelsen af omdannelse af animalske biprodukter, der er kategori 1-materiale.
(11)
De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Behandling og bortskaffelse af kategori 1-materiale
1. Processerne alkalisk hydrolyse, jf. bilag I, og biogasproduktion efter højtrykshydrolyse, jf. bilag III, godkendes og kan tillades af den kompetente myndighed til behandling og bortskaffelse af kategori 1-materiale.
2. Processen biodieselproduktion, jf. bilag IV, godkendes og kan tillades af den kompetente myndighed til behandling og bortskaffelse af kategori 1-materiale, dog ikke materiale, der er omhandlet i artikel 4, stk. 1, litra a), nr. i) og ii), i forordning (EF) nr. 1774/2002.
Materiale fra dyr omhandlet i artikel 4, stk. 1, litra a), nr. ii), kan dog anvendes i denne proces, forudsat at
a)
dyrene var under 24 måneder, da de blev aflivet, eller
b)
dyrene blev laboratorieundersøgt for forekomst af TSE i henhold til forordning (EF) nr. 999/2001 (3), og undersøgelsesresultatet var negativt.
Den kompetente myndighed kan endvidere tillade denne proces til behandling og bortskaffelse af forarbejdet animalsk fedt, der er kategori 1-materiale.
Artikel 2
Behandling og anvendelse eller bortskaffelse af kategori 2- eller 3-materiale
Processerne alkalisk hydrolyse, hydrolyse ved højt tryk og høj temperatur, biogasproduktion efter højtrykshydrolyse, biodieselproduktion og Brookes-forgasning, jf. bilag I-V, godkendes og kan tillades af den kompetente myndighed til behandling og anvendelse eller bortskaffelse af kategori 2- eller 3-materiale.
Artikel 3
Betingelser for anvendelse af processerne i bilag I-V
Den kompetente myndighed godkender anlæg, der anvender en af de i bilag I-V beskrevne processer, når den har tilladt processen, såfremt anlægget er i overensstemmelse med de tekniske specifikationer og parametre i det relevante bilag og med betingelserne i forordning (EF) nr. 1774/2002, bortset fra de tekniske specifikationer og parametre, der er fastlagt i forordningen for andre processer. I det øjemed dokumenterer den, der er ansvarlig for anlægget, over for den kompetente myndighed, at alle tekniske specifikationer og parametre, der er fastlagt i det relevante bilag, er overholdt.
Artikel 4
Mærkning og efterfølgende bortskaffelse eller anvendelse af det fremkomne materiale
1. Det fremkomne materiale mærkes permanent, hvis teknisk muligt med lugt, i henhold til bilag VI, kapitel I, punkt 8, i forordning (EF) nr. 174/2002.
En sådan mærkning er dog ikke obligatorisk, hvis de biprodukter, der forarbejdes, udelukkende er kategori 3-materiale, og hvis det fremkomne materiale ikke er bestemt til at blive bortskaffet som affald.
2. Materialer fremkommet ved behandling af kategori 1-materiale bortskaffes som affald ved
a)
forbrænding eller medforbrænding i henhold til direktiv 2000/76/EF om forbrænding af affald
b)
nedgravning i et deponeringsanlæg, der er godkendt i henhold til direktiv 1999/31/EF om deponering af affald (4), eller
c)
videre omdannelse i et biogasanlæg og bortskaffelse af nedbrydningsaffald som foreskrevet i litra a) eller b).
3. Materialer fremkommet ved behandling af kategori 2- eller 3-materiale skal
a)
bortskaffes som affald som foreskrevet i stk. 2
b)
forarbejdes yderligere til fedtderivater til brug som omhandlet i artikel 5, stk. 2, litra b), nr. ii), i forordning (EF) nr. 1774/2002 uden forudgående anvendelse af forarbejdningsmetode 1-5, eller
c)
direkte anvendes, omdannes eller bortskaffes som foreskrevet i artikel 5, stk. 2, litra c), nr. i), ii) og iii), i forordning (EF) nr. 1774/2002 uden forudgående anvendelse af forarbejdningsmetode 1.
4. Affald fremkommet ved fremstillingsprocessen, f.eks. slam, filterindhold, aske eller nedbrydningsaffald, bortskaffes som foreskrevet i stk. 2, litra a) eller b).
Artikel 5
Supplerende overvågning i de første to år
1. Følgende bestemmelser finder anvendelse i de første to år, hvor nedenstående processer anvendes i de enkelte medlemsstater til behandling af animalske biprodukter som omhandlet i artikel 4 i forordning (EF) nr. 1774/2002:
a)
alkalisk hydrolyse, jf. bilag I
b)
biogasproduktion efter højtrykshydrolyse, jf. bilag III, og
c)
biodieselproduktion, jf. bilag IV.
2. Den, der anvender eller leverer processen, udpeger et pilotanlæg i den enkelte medlemsstat, hvor der foretages test mindst en gang om året med henblik på fornyet bekræftelse af processens effektivitet for så vidt angår dyresundheden og folkesundheden.
3. Den kompetente myndighed sikrer, at
a)
der i pilotanlægget gennemføres relevante test af materialer fremkommet ved de forskellige behandlingstrin, f.eks. flydende og faste restprodukter og eventuelle gasser fremkommet ved processen
b)
den offentlige kontrol af pilotanlægget omfatter en månedlig inspektion af anlægget og verifikation af de anvendte forarbejdningsparametre og -betingelser.
Ved udgangen af hvert af de to år giver den kompetente myndighed Kommissionen meddelelse om resultaterne af overvågningen og om praktiske problemer, der evt. har været i den forbindelse.
Artikel 6
Ændring af bilag VI til forordning (EF) nr. 1774/2002
I kapitel II og III i bilag VI til forordning (EF) nr. 1774/2002/EØF foretages følgende ændringer:
1)
I kapitel II, litra B, punkt 4, indsættes følgende:
»Materialer, der er fremkommet ved forarbejdning af kategori 1-materiale, kan dog omdannes i et biogasanlæg, forudsat at forarbejdningen foregik efter en alternativ metode, der er godkendt i henhold til artikel 4, stk. 2, litra e), og at biogasproduktionen, medmindre andet er specificeret, indgår i den pågældende alternative metode, samt at det fremkomne materiale bortskaffes i overensstemmelse med de betingelser, der er fastsat for den alternative metode.«
2)
I kapitel III indsættes følgende:
»Andre processer kan dog anvendes til yderligere forarbejdning af animalsk fedt fra kategori 1-materiale, forudsat at processerne er godkendt som alternativ metode i henhold til artikel 4, stk. 2, litra e).«
Artikel 7
Ikrafttræden og anvendelse
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes senest fra den 1. januar 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. januar 2005.

Labels: 17
14
20
0
6